KOMISJONI DIREKTIIV 98/54/EÜ,

16. juuli 1998,

millega muudetakse direktiive 71/250/EMÜ, 72/199/EMÜ, 73/46/EMÜ ja tunnistatakse kehtetuks direktiiv 75/84/EMÜ

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 20. juuli 1970. aasta direktiivi 70/373/EMÜ ühenduse söötade ametlikuks kontrollimiseks ettenähtud proovivõtu- ja analüüsimeetodite kehtestamise kohta,1 viimati muudetud Austria, Soome ja Rootsi ühinemisaktiga, eriti selle artiklit 2,

ning arvestades, et:

direktiivis 70/373/EMÜ on ette nähtud, et söötade ametlik kontroll selle kindlakstegemiseks, kas need vastavad söötade kvaliteeti ja koostist reguleerivate õigusnormide nõuetele, tuleb läbi viia ühenduse proovivõtu- ja analüüsimeetodite abil;

esimene komisjoni 15. juuni 1971. aasta direktiiv 71/250/EMÜ, millega kehtestatakse ühenduse analüüsimeetodid söötade ametlikuks kontrollimiseks,2 viimati muudetud direktiiviga 81/680/EMÜ,3 sätestab analüüsimeetodid muu hulgas ka alkaloidide määramiseks lupiinides; nõukogu 17. detsembri 1973. aasta direktiiv 74/63/EMÜ soovimatute ainete ja toodete lubatud piirnormide kehtestamise kohta loomasöödas,4 viimati muudetud komisjoni direktiiviga 97/8/EÜ,5 ei nõua, et söötasid alkaloidide olemasolu suhtes lupiinides ametlikult kontrollitakse; seepärast ei ole ühenduse analüüsimeetod alkaloidide kontrollimiseks lupiinides vajalik ning on asjakohane see meetod kehtetuks tunnistada;

kolmas komisjoni 27. aprilli 1972. aasta direktiiv 72/199/EMÜ, millega kehtestatakse ühenduse analüüsimeetodid söötade ametlikuks kontrollimiseks,6 viimati muudetud direktiiviga 93/28/EÜ,7 sätestab analüüsimeetodid muu hulgas tetratsükliinide rühma kuuluvate antibiootikumide avastamiseks ja kindlaksmääramiseks, kloortetratsükliini, oksütetratsükliini ja tetratsükliini määramiseks ning oleandomütsiini määramiseks; nõukogu 23. novembri 1970. aasta direktiivi 70/524/EMÜ söödalisandite kohta,8 viimati muudetud komisjoni direktiiviga 98/19/EÜ,9 kohaldamisel ei ole kõnealused meetodid enam nõutud; teaduse ja tehnika edusamme silmas pidades ei kehti kirjeldatud meetodid enam muudel eesmärkidel kasutamiseks; seetõttu on asjakohane kõnealused meetodid välja jätta;

neljas komisjoni 5. detsembri 1972. aasta direktiiv 73/46/EMÜ, millega kehtestatakse ühenduse analüüsimeetodid söötade ametlikuks kontrollimiseks,10 viimati muudetud direktiiviga 92/89/EÜ,11 sätestab analüüsimeetodid muu hulgas ka tiamiini (B1-vitamiin, aneuriin) ning askorbiin- ja dehüdroaskorbiinhapete (C-vitamiin) määramiseks; kõnealused meetodid ei kehti enam ettenähtud eesmärgil ning on teaduse ja tehnika arengu käigus asendatud; seetõttu on asjakohane kõnealused meetodid välja jätta;

kuues komisjoni 20. detsembri 1974. aasta direktiiv 75/84/EMÜ, millega kehtestatakse ühenduse analüüsimeetodid söötade ametlikuks kontrollimiseks,12 viimati muudetud direktiiviga 81/680/EMÜ, sätestab analüüsimeetodid bukinolaadi, sulfakinoksaliini ja furasolidooni määramiseks; direktiivi 70/524/EMÜ kohaldamisel ei ole kõnealused meetodid enam nõutud; teaduse ja tehnika arengut silmas pidades on põhjust eeldada, et kõnealused meetodid annavad valesid tulemusi; soovitav on pigem analüüsimeetodit mitte kasutada kui kasutada sellist meetodit, mis annab valesid tulemusi; seetõttu on asjakohane kõnealused meetodid välja jätta;

vastavalt nõukogu 25. oktoobri 1995. aasta direktiivile 95/53/EÜ, millega määratakse kindlaks loomasöötade ametlikku kontrollimist reguleerivad põhimõtted,13 eriti selle artiklile 18, tagavad liikmesriigid ühenduse proovivõtu- ja analüüsimeetodite puudumise korral, et kasutatakse analüüsimeetodeid, mis vastavad rahvusvaheliste asutuste tunnustatud standarditele või selliste standardite puudumise korral teaduslikult tunnustatud eeskirjadele;

käesolevas direktiivis ettenähtud meetmed on kooskõlas alalise söödakomitee arvamusega,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 71/250/EMÜ muudetakse järgmiselt:

1. artiklist 1 jäetakse välja tekst "alkaloidide määramiseks lupiinides";

2. kõnealuse direktiivi lisast jäetakse välja punkt 15, "Alkaloidide määramine lupiinides".

Artikkel 2

Direktiivi 72/199/EMÜ muudetakse järgmiselt:

1. artiklist 2 jäetakse välja tekst "tetratsükliinide rühma kuuluvate antibiootikumide avastamise ja kindlaksmääramise ning samuti" ja tekst "kloortetratsükliini, oksütetratsükliini, tetratsükliini, oleandomütsiini";

2. kõnealuse direktiivi II lisast jäetakse välja punktid 1, "Tetratsükliinide rühma kuuluvate antibiootikumide avastamine ja kindlaksmääramine", 2, "Kloortetratsükliini, oksütetratsükliini ja tetratsükliini määramine", ja 3, "Oleandomütsiini määramine".

Artikkel 3

Direktiivi 73/46/EMÜ muudetakse järgmiselt:

1. artiklist 2 jäetakse välja tekst "tiamiini (aneuriin, B1-vitamiin), askorbiin- ja dehüdroaskorbiinhapete (C-vitamiin)";

2. kõnealuse direktiivi II lisast jäetakse välja punktid 2, "Tiamiini (B1-vitamiini, aneuriini) määramine" ja 3, "Askorbiinhappe ja dehüdroaskorbiinhappe (C-vitamiini) määramine".

Artikkel 4

Direktiiv 75/84/EMÜ tunnistatakse kehtetuks.

Artikkel 5

Liikmesriigid jõustavad käesoleva direktiivi sätete täitmiseks vajalikud õigusnormid hiljemalt üheksa kuud pärast direktiivi jõustumist. Liikmesriigid teatavad sellest viivitamata komisjonile.

Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Viitamise viisi näevad ette liikmesriigid.

Artikkel 6

Käesolev direktiiv jõustub kahekümnendal päeval pärast selle avaldamist Euroopa Ühenduste Teatajas.

Käesolev direktiiv on adresseeritud liikmesriikidele.

Brüssel, 16. juuli 1998

Komisjoni nimel

komisjoni liige

Franz FISCHLER

1 EÜT L 170, 3.8.1970, lk 2.

2 EÜT L 155, 12.7.1971, lk 13.

3 EÜT L 246, 29.8.1981, lk 32.

4 EÜT L 38, 11.2.1974, lk 31.

5 EÜT L 48, 19.2.1997, lk 22.

6 EÜT L 123, 29.5.1972, lk 6.

7 EÜT L 179, 22.7.1993, lk 8.

8 EÜT L 270, 14.12.1970, lk 1.

9 EÜT L 96, 28.3.1998, lk 39.

10 EÜT L 83, 30.3.1973, lk 21.

11 EÜT L 344, 26.11.1992, lk 35.

12 EÜT L 32, 5.2.1975, lk 27.

13 EÜT L 265, 8.11.1995, lk 17.